Štatút 
splnomocnenca vlády Slovenskej republiky 
pre ochranu smrečín a smrekových biotopov 
(schválený vládou Slovenskej republiky uznesením č..... z ........... 2009)

Článok 1 
Úvodné ustanovenie

Štatút splnomocnenca vlády Slovenskej republiky pre ochranu smrečín a smrekových biotopov upravuje
a)	postavenie, úlohy, právomoci, zodpovednosť a oprávnenia) splnomocnenca vlády pre ochranu smrečín a smrekových biotopov (ďalej len ,,splnomocnenec“),
b)	zásady činnosti splnomocnenca a organizačné zabezpečenie jeho činnosti,
c)	vzťahy splnomocnenca k orgánom verejnej správy a k ostatným subjektom.

Článok 2
Postavenie splnomocnenca

(1)   Splnomocnenec má postavenie poradného orgánu vlády Slovenskej republiky ) (ďalej len „vláda“). 

(2)   Splnomocnenca vymenúva a odvoláva vláda. 

(3)   Splnomocnenec zodpovedá za svoju činnosť vláde. Činnosť splnomocnenca riadi predseda vlády. 

(4)   Platové náležitosti splnomocnenca určuje vláda.) 

(5)   Ďalšie práva a povinnosti splnomocnenca upravuje osobitný predpis. ) 

Článok 3 
Pôsobnosť splnomocnenca

(1) Splnomocnenec koordinuje plnenie úloh pri ochrane smrečín a smrekových biotopov, najmä v oblasti
a)	ochrany lesov, najmä proti pôsobeniu biotických škodlivých činiteľov, vrátane ochrany pred požiarmi a ochrany pred povodňami, 
b)	hospodárenia na lesných pozemkoch,
c)	ochrany prírody a krajiny,
d)	obnovy a rozvoja území po ich poškodení škodlivými činiteľmi v lesoch.

(2) V rozsahu svojej pôsobnosti, po predchádzajúcom súhlase predsedu vlády, si splnomocnenec môže zriaďovať stále poradné orgány. Pôsobnosť, zloženie, úlohy, zásady činnosti, práva a povinnosti členov, finančné a organizačné zabezpečenie činnosti vymedzí ich samostatný štatút, ktorý schvaľuje splnomocnenec. 

Článok 4
Hlavné úlohy splnomocnenca

(1)   Splnomocnenec v spolupráci s príslušnými ministrami najmä s ministrom životného prostredia, ministrom pôdohospodárstva, ministrom vnútra a ministrom financií podľa uznesení vlády, ďalších požiadaviek vlády, z vlastného podnetu, podnetov orgánov verejnej správy plní najmä tieto úlohy: 
a)	zabezpečuje vypracúvanie podkladov, odborných stanovísk a odporúčaní k materiálom predkladaným na rokovanie vlády s dopadmi na úlohy vo vecnej pôsobnosti splnomocnenca, 
b)	predkladá vláde správy o stave smrečín a smrekových biotopov, o vykonaných a navrhovaných opatreniach na ich ochranu, 
c)	analyzuje uplatňovanie právnych predpisov v oblastiach podľa čl. 3 ods. 1 a podáva podnety na ich úpravu,
d)	koordinuje plnenie medzinárodných záväzkov SR ako členskej krajiny EÚ v oblasti racionálneho využívania a ochrany smrečín a smrekových biotopov. 

(2)   V rozsahu svojej pôsobnosti plní splnomocnenec najmä tieto úlohy: 
a)	koordinuje súčinnosť jednotlivých ústredných orgánov štátnej správy pri riešení problematiky racionálneho využívania a ochrany smrečín a smrekových biotopov,
b)	koordinuje aktivity orgánov verejnej správy súvisiacich s racionálnym využívaním a ochranou smrečín a smrekových biotopov,
c)	koordinuje práce v oblasti svojej pôsobnosti zabezpečované príspevkovými organizáciami a rozpočtovými organizáciami v zriaďovateľskej pôsobnosti ústredných orgánov štátnej správy,
d)	vedie a koordinuje prácu ním vytvorených ad hoc pracovných skupín špecialistov na riešenie jednotlivých problémových okruhov,
e)	koordinuje osvetovú činnosť v oblasti ochrany smrečín a smrekových biotopov a o dôvodoch a potrebe vykonávania opatrení na ich ochranu vrátane revitalizácie a obnovy území,
f) 	spolupracuje s ústrednými orgánmi štátnej správy zodpovednými za jednotlivé oblasti podľa čl. 3 ods. 1 pri tvorbe návrhu rozpočtu pre plnenie úloh v týchto oblastiach pri racionálnom využívaní a ochrane smrečín a smrekových biotopov, 
g)	navrhuje a vyjadruje sa k použitiu verejných zdrojov vyčlenených na racionálne využívanie a ochranu smrečín a smrekových biotopov a vyjadruje sa k návrhu rozpočtu jednotlivých rezortov, ktorých činnosť súvisí s jeho kompetenciami, 
h) 	na riešenie problematiky racionálneho využívania a ochrany smrečín a smrekových biotopov organizuje porady zainteresovaných orgánov a inštitúcií a navrhuje príslušné opatrenia, 
i)	pri stanovovaní a realizácii strategických cieľov a priorít spolupracuje s neštátnymi vlastníkmi lesov, so správcami lesného majetku vo vlastníctve štátu a s mimovládnymi organizáciami, 
j) 	v rámci medzirezortného pripomienkového konania posudzuje materiály týkajúce sa jeho pôsobnosti, ktoré pre vládu vypracúvajú ústredné orgány štátnej správy a podáva k nim pripomienky a stanoviská, 
k) 	posudzuje materiály týkajúce sa ochrany smrečín a smrekových biotopov, ktoré vláde, predsedovi vlády alebo príslušnému podpredsedovi vlády zasielajú orgány územnej samosprávy a občianske združenia a navrhuje predsedovi vlády ďalší postup, 
l) 	zabezpečuje proces informovania odbornej a laickej verejnosti o zámeroch a rozhodnutiach vlády v oblasti jeho pôsobnosti, 
m)	zúčastňuje sa rokovaní k problematike racionálneho využívania a ochrane smrečín a smrekových biotopov na úrovni Európskej únie a ďalších medzinárodných zoskupení.

Článok 5
Zásady činnosti splnomocnenca a jeho vzťahov k iným orgánom

(1) Splnomocnenec 
a)	sa pri výkone svojej funkcie riadi Ústavou Slovenskej republiky, ústavnými zákonmi, zákonmi, medzinárodnými zmluvami, ktorými je Slovenská republika viazaná, právne záväznými aktmi Európskych spoločenstiev a Európskej únie, inými všeobecne záväznými právnymi predpismi a uzneseniami vlády,
b)	vykonáva svoju činnosť tak, aby nebola dotknutá pôsobnosť ministerstiev a ostatných ústredných orgánov štátnej správy; jeho činnosťou nie je dotknutá zodpovednosť zainteresovaných ministerstiev a ostatných ústredných orgánov štátnej správy, vyplývajúca zo všeobecne záväzných právnych predpisov, 
c)	využíva informácie, stanoviská, podklady, rozbory a návrhy ústredných orgánov štátnej správy ako aj organizácií v ich zakladateľskej alebo zriaďovateľskej pôsobnosti, ostatných orgánov verejnej správy, občianskych združení a iných subjektov.

(2) Materiály splnomocnenca predkladá na rokovanie vlády predseda vlády. 

(3) Splnomocnenec predkladá návrhy na rokovanie poradných orgánov vlády, ak si to vyžaduje povaha veci. 

(4) Splnomocnenec sa zúčastňuje na zasadnutiach vlády, na ktorých sa prerokúvajú otázky patriace do jeho pôsobnosti za podmienok ustanovených rokovacím poriadkom vlády. 

(5) Splnomocnenec spolupracuje a koordinuje plnenie svojich úloh
a)	s ministrami, útvarmi a zamestnancami ministerstiev a ostatných ústredných orgánov štátnej správy, poverenými plniť úlohy v oblastiach podľa čl. 3 ods. 1,
b)	s orgánmi a organizáciami v zriaďovateľskej alebo zakladateľskej pôsobnosti orgánov podľa písmena a),
c)	s ostatnými orgánmi verejnej správy, občianskymi združeniami a inými subjektmi a na základe ich pozvania sa môže zúčastňovať na  rokovaní ich orgánov.

(6) Splnomocnenec je oprávnený v rámci svojej pôsobnosti pri plnení svojich úloh žiadať informácie a stanoviská od orgánov štátnej správy, ako aj od organizácií v ich zakladateľskej alebo zriaďovateľskej pôsobnosti; tieto  mu na plnenie úloh splnomocnenca vyplývajúcich z tohto štatútu poskytujú potrebnú súčinnosť, najmä splnomocnencovi alebo ním povereným osobám umožňujú nahliadať do materiálov a iných písomností, vstupovať do ich objektov a priestorov a podávajú potrebné informácie a vysvetlenia. Tým nie sú dotknuté osobitné predpisy o ochrane osobných údajov a o utajovaných skutočnostiach. 

(7) Splnomocnenec sa podieľa na príprave a implementácii štátnej pomoci a programov financovaných z prostriedkov Európskych spoločenstiev poskytnutých Slovenskej republike na oblasti v pôsobnosti splnomocnenca podľa čl. 3 ods. 1 a spolupracuje s príslušnými rezortmi a s inými zainteresovanými inštitúciami, ktoré mu poskytujú potrebnú súčinnosť.

Článok 6
Organizačné, administratívne, finančné a materiálno-technické zabezpečenie 
činnosti splnomocnenca

(1) Úlohy sekretariátu splnomocnenca zabezpečuje Ministerstvo pôdohospodárstva Slovenskej republiky.

(2) Materiálne a technické vybavenie potrebné na výkon funkcie splnomocnenca zabezpečuje Ministerstvo pôdohospodárstva Slovenskej republiky.

(3) Splnomocnenec s cieľom plnenia svojich úloh podľa tohto štatútu využíva odborné služby expertov organizácií zabezpečujúcich úlohy v oblastiach podľa čl. 3 ods. 1 a služby nezávislých expertov 
a)	na základe dohody,
b)	na základe súhlasu vedenia príslušných organizácií v rámci plnenia ich úloh.

(4) Výdavky spojené s plnením úloh splnomocnenca a jeho sekretariátu sa uhrádzajú zo štátneho rozpočtu, kapitoly Ministerstva pôdohospodárstva Slovenskej republiky.

Článok 7
Záverečné ustanovenia

Zmeny a doplnenia tohto štatútu schvaľuje vláda.

Článok 8
Účinnosť

Tento štatút nadobúda účinnosť dňom jeho schválenia vládou.